## La Generalitat incorpora deu autobusos nous als servicis de Xirivella per a respondre a la gran demanda de transport públic

*** Martínez Mus destaca l’esforç de la Generalitat per a destinar 11 milions anuals “i així compensar les deficiències en els servicis de Rodalia de Renfe, agreujades per les obres en marxa”
* El nombre de viatges en els servicis de Xirivella s’ha incrementat un 76 % respecte a 2019 i un 17 % en contrast amb 2023**

El conseller de Medi Ambient, Infraestructures i Territori, Vicente Martínez Mus, ha anunciat que l’Autoritat de Transport Metropolità de València (ATMV) ha avançat a la pròxima setmana la incorporació de deu autobusos elèctrics nous als servicis de Xirivella per a donar solució als problemes que ha generat la gran demanda de transport públic en esta població.

La Generalitat i l’ATMV treballen des de fa mesos amb l’Ajuntament de Xirivella per a resoldre esta situació derivada del creixement de l’ús dels servicis del municipi, que ha augmentat de manera exponencial amb un increment en els viatges del 76 % respecte a 2019 i d’un 17 % en contrast amb l’any passat.

El conseller ha destacat que el repunt en l’ús respon a la important restricció en el servici de Rodalia de Renfe per les obres de l’accés ferroviari sud a València, així com als preus més assequibles del transport públic. “Amb este reforç compensem les deficiències dels servicis de Rodalia, agreujades pels treballs en marxa i el caos existent en la línia C-3”, ha remarcat.

Els deu vehicles formen part de la flota del nou contracte de l’ATMV per a la renovació integral del servici, que començarà a estar operatiu a la fi d’este mes amb el nom del corredor CV-106 València Metropolità Oest. “No obstant això, i davant la situació generada per la gran afluència de viatgers, s’ha decidit avançar a la pròxima setmana la incorporació dels nous vehicles per a garantir que no queden persones sense poder accedir a l’autobús per limitació de capacitat”, ha detallat el conseller. El titular de Transports ha indicat que l’ATMV ha previst un gasto anual per a estos servicis d’11 milions d’euros.

El nou servici, que entrarà en funcionament les pròximes setmanes, atén una dotzena de municipis que tenen una població de quasi mig milió d’habitants i tindrà una duració de deu anys, amb un pressupost d’adjudicació de 107,31 milions d’euros.

Cal destacar que la nova concessió millorarà l’oferta actual més d’un 40 % i s’estructurarà en 11 línies diürnes i tres nocturnes, amb 790 expedicions en dies laborables, 460 expedicions en dissabtes i 283 en diumenges i festius, per a dur a terme al voltant de 235.000 expedicions a l’any.

**Reforços del servici**

L’ATMV està, al llarg de tot l’any, introduint millores en els servicis de Xirivella, com ara el reforç de les expedicions en tota la línia entre València i Alaquàs, o la línia que connecta Xirivella amb l’estació de metro de Faitanar, que s’ha estés a tot el dia, ja que únicament prestava este servici al matí. Així mateix, s’han establit reforços exclusius entre Xirivella i València perquè els autobusos no arriben al límit de la seua capacitat.

Des de l’ATMV, també s’estan mantenint contactes amb Renfe per a l’increment dels servicis de Rodalia, actualment afectats per les obres del túnel d’accés.

Fecha: 04/10/2024